รัฐบาลไทย-ข่าวทำเนียบรัฐบาล-กระทรวงเกษตรฯ ชี้ โครงการธนาคารโคนมทดแทนฝูงของสหกรณ์โคนมลำพูน
วันพฤหัสบดีที่ 2 มกราคม 2563
กระทรวงเกษตรฯ ชี้ โครงการธนาคารโคนมทดแทนฝูงของสหกรณ์โคนมลําพูน
กระทรวงเกษตรฯ ชี้ โครงการธนาคารโคนมทดแทนฝูงของสหกรณ์โคนมลําพูน ทําให้โคมีความอุดมสมบูรณ์พันธุ์ สุขภาพแข็งแรง ลดความเสี่ยงในการระบาดของโรค การผลิตน้ํานมดีขึ้นทั้งปริมาณและคุณภาพ น้ํานมมีคุณภาพสูง และน้ํานมที่ได้มีคุณภาพ ส่งผลให้เกษตรกรได้รับราคาที่ดี
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังตรวจเยี่ยมสหกรณ์โคนมลําพูน ณ จังหวัดลําพูนว่า กระทรวงเกษตรและสหกรณ์ได้มุ่งหวังยกระดับคุณภาพชีวิตของเกษตรกรผู้เลี้ยงโคนม จึงได้มีการจัดสรรงบประมาณของกรมส่งเสริมสหกรณ์ ในปี 2560 ให้สหกรณ์โคนมลําพูน จํากัด ตามโครงการพัฒนาการดําเนินธุรกิจและสินค้าของสหกรณ์ผู้เลี้ยงโคนม ภายใต้การเชื่อมโยงเครือข่ายธุรกิจและการตลาดภายใต้ห่วงโซ่การผลิตนมทั้งระบบ จํานวน 5.950 ล้านบาท เพื่อการดําเนินการโครงการธนาคารโคนมทดแทนฝูง เพื่อรับฝากลูกโคเพศเมีย และถอนคืนเป็นโคสาวท้อง เพื่อให้เกษตรกรสมาชิกลดภาระการเลี้ยงลูกโคในฟาร์ม เพิ่มประสิทธิภาพการผลิตจากการจัดการด้านอาหารที่เหมาะกับโคตามช่วงวัย ให้เกษตรกรสมาชิกมีแม่โคที่มีคุณภาพไปทดแทนโคนมปลดระวาง และลดต้นทุนการผลิต ส่งผลให้สมาชิกมีรายได้เพิ่มขึ้น และในปีงบประมาณ 2561 ได้จัดสรรงบประมาณจํานวน 2.934 ล้านบาท ในโครงการส่งเสริมการใช้เครื่องจักรกลทางการเกษตร โดยมีวัตถุประสงค์ คือ 1) เพื่อสนับสนุนเครื่องจักรกลทางการเกษตรให้กับสถาบันเกษตรกรเพื่อให้บริการแก่สมาชิก 2) เพื่อเพิ่มประสิทธิภาพการบริหารจัดการของสถาบันเกษตรกรในการบริหารจัดการ และอํานวยความสะดวกในการให้บริการเครื่องจักรกลทางการเกษตรแก่สมาชิก โดยจัดหาอุปกรณ์พร้อมเครื่องผลิตอาหาร TMR ให้แก่ลูกโคสาวในโครงการธนาคารโคนมทดแทนฝูง
การดําเนินการของสหกรณ์ ทําให้เกษตรกรสมาชิกมีรายได้จากการขาย/ฝากลูกโคให้แก่ธนาคาร เฉลี่ยตัวละ 18,388 บาท โคที่นํามาฝากธนาคารให้น้ํานมเร็วขึ้น 105 วัน ๆ ละ 14 กก.ๆ ละ 18 บาท เป็นเงิน 26,460 บาท มีรายได้จากการจําหน่ายน้ํานมวันละ 14 กก. ๆ ละ 18 บาท ระยะเวลา 200 วัน เป็นเงิน 50,400 บาท รวมรายรับทั้งสิ้น 95,248 บาท สูงกว่าเกษตรกรที่เลี้ยงโคในฟาร์มของตนเองถึง 14,368 บาท และในด้านของรายจ่าย เกษตรกรสมาชิกมีรายจ่ายจากการถอนคืนโคสาวท้อง 5 เดือน จากธนาคารโคในราคาเฉลี่ย 45,114 บาท/ตัว เลี้ยงต่ออีก 4 เดือน มีค่าใช้จ่ายเพิ่ม 8,197 บาท รวมค่าใช้จ่าย 53,311 บาท/ตัว ซึ่งหากเปรียบเทียบการเลี้ยงโคในฟาร์มของเกษตรกรจนถึงผสมเทียมแล้วคลอด รวม 30 เดือน เกษตรกรจะมีค่าใช้จ่ายเฉลี่ย 60,000 บาท/ตัว จะเห็นว่าสมาชิกที่นําโคมาฝากเลี้ยงในธนาคาร มีค่าใช้จ่ายต่ํากว่าเกษตรกรที่เลี้ยงโคในฟาร์มตนเองถึง 6,689 บาท/ตัว อย่างไรก็ตาม ข้อดีของการเลี้ยงโคในธนาคารโคนมทดแทนฝูง ทําให้โคมีความอุดมสมบูรณ์พันธุ์ สุขภาพแข็งแรง ลดความเสี่ยงในการระบาดของโรค การผลิตน้ํานมดีขึ้นทั้งปริมาณและคุณภาพ น้ํานมมีคุณภาพสูง และน้ํานมที่ได้มีคุณภาพ ส่งผลให้เกษตรกรได้รับราคาที่ดีตามไปด้วย
ทั้งนี้ สหกรณ์โคนมลําพูน จํากัด ได้เข้าร่วมโครงการระบบส่งเสริมการเกษตรแบบแปลงใหญ่ แปลงใหญ่โคนมตําบลห้วยยาบ ในปี 2561 มีจํานวนประชากรโคทั้งหมด 4,796 ตัว ประกอบด้วย โครีดนม 1,915 ตัว ปริมาณน้ํานมเฉลี่ย 12 - 13.05 กก./ตัว/วัน มีสมาชิกที่ส่งน้ํานมดิบให้สหกรณ์ จํานวน 91 ราย ได้รับมาตรฐานฟาร์ม (GAP) จํานวน 72 ราย สหกรณ์จะดําเนินการทํามาตรฐานฟาร์มให้แล้วเสร็จภายใน 30 เมษายน 2563 ปริมาณน้ํานมดิบที่รวบรวมได้ 23 - 25 ตัน/วัน สหกรณ์มีการทํา MOU ที่จะจําหน่ายให้แก่ผู้ประกอบการผลิตภัณฑ์นม ในปี 2562 - 2563 จํานวน 24.208 ตัน/วัน ได้แก่ บริษัทแดรีพลัส จํากัด 20 ตัน/วัน บริษัทซีพี เมจิ จํากัด 2.208 ตัน/วัน องค์การส่งเสริมกิจการโคนมแห่งประเทศไทยสํานักงานภาคเหนือตอนล่าง (อ.ส.ค.) สุโขทัย 2 ตัน/วัน
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai